Ontvoerde Pta-sakeman steeds vermisOmar Carrim (76) Omar Carrim (76), ŉ sakeman van Pretoria wat in Augustus ontvoer is, word ná 81 dae steeds vermis. Maroela Media het vroeër berig Carrim is op 3 Augustus ontvoer kort nadat hy sy onderneming, Home Hyper City in Pretoria se middestad, verlaat het. Hy was op pad na sy huis in Laudium, maar het nooit daar opgedaag nie. ŉ Volskaalse soektog is na Carrim van stapel gestuur, maar tot dusver sonder enige sukses. Die sakeman se uitgebrande motor is die dag nadat hy verdwyn het naby Erasmia gevind. Yusuf Abramjee, teenmisdaad-aktivis, het ŉ beroep op Carrim se ontvoerders gedoen om hom op humanitêre gronde vry te laat. “Dit is vandag die 81ste dag en Omar Carrim is steeds in aanhouding. Ons bid vir sy veilige terugkeer. Sy familie is ontsteld en het nou ŉ beroep op die publiek gedoen om saam met hulle te bid vir hul pa se vrylating,” het Abramjee gesê. “Ons weet oom Omar is nie gesond nie en hy moet om menslikheidsredes vrygelaat word.” ŉ Familielid van Carrim het gesê: “Al wat ons nodig het, is gebede. Ons kan nie verder kommentaar lewer nie.” Abramjee het gesê georganiseerde misdaadsindikate teiken welgestelde sakemanne. “Die volgende groot georganiseerde misdaad het Suid-Afrika getref – ontvoerings. Daar was die afgelope paar jaar ŉ reeks ontvoerings en dit lyk asof dit al meer uitbrei. Wat kommerwekkend is, is dat hierdie sindikate al meer gewaagd en duidelik gesofistikeerd raak. Ontvoering-sindikate is al ŉ ruk lank bedrywig en werk deur hul slagoffers te ontvoer en dan miljoene rande se losprys te eis.” Hy het gesê baie van hierdie bendes is al in hegtenis geneem, maar nuwe sindikate steek kort-kort kop uit. Meestal Indiese, Pakistanse, Chinese, Zimbabwiese, Mosambiekse en Bangladesjiese burgers wat in Suid-Afrika woon word geteiken. “Baie van die slagoffers word gedwing om plaaslik die losprys te betaal. Ander bendes eis dat die losprys in ander lande betaal word om dit vir die wetstoepassingsagentskappe moeilik te maak om die spoor te volg,” het Abramjee gesê.